Systém nemusí akceptovať správne vyplnený formulár. Neúspechom končí aj polovica registrácií navrátilcov zo zahraničia.
Národné centrum zdravotnícky informácií (NCZI) verejne schytáva tvrdú kritiku za nekvalitný registračný systém k očkovaniu a testovaniu a tiež návratu zo zahraničia v súvislosti s pandémiou Covid-19.
S kritikou vystúpil už aj ITčkár Filip Likavčan, ktorý pomáha štátu ako jeden z dobrovoľníkov. V prvom rade poukázal na chybný systém pre hlásenie sa pri návrate z cudziny. "Polovicu registrácií odmieta, lebo je zle navrhnutý," píše na sociálnej sieti. Štatistika úspešnosti zaevidovania vyplnených formulárov eHranica sa dá sledovať aj na webe.
Neprehliadnite aj tieto články k téme:
Na pomoc zakladateľa Azetu štát nereagoval // Remišovej rezort: Pomôžeme zdravotníctvu s formulárom, testami // Čo všetko kritizujú ITčkári na online službách ku Covid-19 // Milan Dubec štátu ponúka "očkovací web" zadarmo a do týždňa // Ste sa úplne zbláznili? Registrácia na očkovanie je čistý chaos (komentár)
NCZI však mesiace ignoruje kritiku a rady expertov, ktorí podľa Likavčana kontaktovali priamo programátorov, zamestnancov produktového oddelenia, vedenie aj hovorkyne.
Nevysvetliteľná chyba
Likavčan popísal vlastnú skúsenosť s registráciou. "Nebol som schopný zaregistrovať svokra a svokru na jeden deň do jednej nemocnice. Systém mi vyhodil, že jej údaje sú iné, ako evidujú a dokým som to s nadávaním skúšal znovu a znovu, tak sa minuli miesta," uvádza.
"Systém mi vyhodil, že jej údaje sú iné, ako evidujú a dokým som to s nadávaním skúšal znovu a znovu, tak sa minuli miesta."
Filip Likavčan, IT odborník
Zdôrazňuje, že systém nemal mať aké iné dáta jeho svokry, lebo ho nikdy predtým nepoužila a ani nebola v minulosti na testoch, vďaka čomu by jej bol pridelený jedinečný identifikátor Covid-19-pass. Chcel preto zavolať kontaktné centrum NCZI, no v danej dobe už nepracovalo.
Na mrznutie stránky pri pokuse poslať vyplnený formulár už pred skoro mesiacom upozornil jeden z používateľov na fóre mimovládky Slovensko.Digital. Skúšal webové prehliadače Chrome, Brave, Edge, Firefox aj mobil, ale stále zaznamenal rovnaké ťažkosti.
Aj v redakcii sme sa stretli s prípadom, keď na jednom počítači registračný proces skončil neúspechom aj pri opätovnom pokuse po zatvorení a spustení prehliadača. Na inom počítači sa formulár s rovnakými údajmi a s rovnakým internetovým podarilo odoslať.
Pozrite si na videu, ako môže zamrznúť odoslanie vyplneného formulára k objednávke na testovanie:
Zabudli na manželov, mrznutie na dvoch zariadeniach
Neskôr sa Likavčanovi podarilo vyplniť formulár rovnakým spôsobom, no pri registrácii do iného vakcinačného centra. Kritizuje preto, že štát nemyslel na registráciu ľudí z jednej domácnosti, ktorí by na očkovanie šli spoločne. Myslí si, že najmä staršia generácia takto pôjde zbytočne na viac miest, lebo partneri zvyknú chodiť všade spolu.
Dodáva, že registračný formulár a celý proces prihlasovania sa nezrozumiteľne správa v mnohých iných prípadoch, používa zastarané prístupy a nefunguje všetkým používateľom.
Spomína i bezpečnostné problémy, o ktorých podľa vlastných slov nemôže hovoriť, ale kompetentné inštitúcie o nich majú vedieť.
Ešte zo septembra je známy medializovaný prípad diery, ktorá umožňovala stiahnuť si všetky údaje registrovaných a tento rok technológia dovoľovala meniť zadané údaje komukoľvek. Počítačový odborník Dušan Priesol sa na základe uložených záznamov domnieva, že na zneužitie slabiny "takmer s istotou" stačilo poznať len Covid-19-pass a nie aj meno a rodné číslo.
Rady im poslala aj mimovládka
Aj Ján Suchal z občianskeho združenia Slovensko.Digital konštatoval, že štátu poslali návrh konkrétnych tipov, ktoré odporúčali okamžite spraviť pre zvýšenie komfortu používateľov pri využívaní príslušných elektronických služieb.
Kompetentným adresoval tvrdé slová, že nevedia prioritizovať úlohy, čo ilustroval na zoradení miest podľa vzdialenosti od trvalého bydliska namiesto uloženia údajov, aby ich človek nemusel vypĺňať opakovane.
NCZI preto Slovensko.Digital poradilo:
- zapisovať zadávané dáta do internetového prehliadača pre opakované použitie – cez cookies či lokálne úložisko, nie vyrovnávaciu pamäť
- uprednostniť v poradí formulára voľbu miesta pred osobnými údajmi
- predvyplniť očkovacie miesto z URL adresy, aby sa vedeli lepšie integrovať pomocné weby
- nerobiť chaos pridaním nových termínov, ktoré zakrátko zo stránky zmiznú
Poradovník pre všetkých už o týždeň
Slovensko.Digital navrhlo aj zmenu v základnej filozofii registrácie, keď termíny by prideľoval systém – rovnako ako pri objednávaní sa na testovanie. "Ideálne podľa preferencií a mali by ich potvrdiť," radia. Človek by tak nemusel sledovať web s dostupnými kapacitami, ktoré sa v priebehu dní menia nepredvídateľným spôsobom – napríklad z dôvodu, že niekto termín zruší.
Likavčan považuje za nepochopiteľné, že formulár neumožňuje registrovať sa dopredu. "Ku cti im slúži aspoň to, že spropagovali nejaké notifikačné služby a prehľadové stránky, ale očividne stále nepochopili, kde je problém," doplnil Suchal.
Kritické slová akoby padli na úrodnú pôdu. Štátna tajomníčka ministerstva zdravotníctva Jana Ježíková v Televíznych novinách na Markíze sľúbila, že pripravujú novú aplikáciu. "Odhadujeme, že vie byť spustená tak do týždňa, a umožňovala by každému sa prihlásiť do tohto formulára a bola by to čakáreň. Potom, keby sa objavovali nové očkovacie miesta, konkrétne termíny by sa ľuďom ponúkali," sľubuje. Prioritu by mali mať najstarší obyvatelia.
Pozrite si, aké tipy ešte pred mesiacom poslalo štátu občianske združenie Slovensko.Digital:
Záhada, čo robí štátna firma. Pomocná ruka podnikateľa
Suchal tiež podotkol, že štát má už aj vlastnú IT firmu – Slovensko IT. Už na jeseň platila takmer 100 zamestnancov.
"Zjavne nemajú do čoho veľmi pichnúť, lebo za pol roka sme v produkcii od nich nevideli vlastne nič. Na čo NCZI a ministerstvo zdravotníctva čaká? Toto je presne moment, kedy treba siahnuť po nich, lebo obstarávanie by trvalo dlho," apeluje Suchal.
Doposiaľ ministerstvo pre informatizáciu Veroniky Remišovej komunikovalo jediný produkt, ktorý už spoločnosť dokončila – mobilnú aplikáciu eRúško, ktorá vychádza z českých zdrojových kódov.
Šéfka rezortu pred vyše týždňom tvrdila, že Slovensko IT robí "na konkrétnych veciach" a má "konkrétne úlohy". Nič viac na tlačovej konferencii, ktorá bola primárne na inú tému, nepovedala.
Štátny tajomník z rezortu Marek Antal pre Živé.sk akurát komunikoval, že pracuje na prihlasovaní sa do štátnych elektronických služieb cez mobil. Hovoril tiež o štandardizovanom formáte pre weby verejných inštitúcií, testovaní webu Korona.gov.sk a v hľadáčiku mali aj realizáciu niektorých svojich eurofondových projektov.
Štát môže zasuplovať zakladateľ Azet.sk
Pomoc štátu už ponúkol bez nároku na odmenu zakladateľ známych internetových služieb Azet.sk a Pokec.sk Milan Dubec. Prvú verziu by s dobrovoľníkmi vraj dokázal dodať do jedného, nanajvýš dvoch týždňov.
Premiér Igor Matovič mu v komentári na sociálnej sieti odpovedal, že sa o tom rád porozpráva. Šéfka zdravotníckeho výboru Jana Bittó Cigániková na svojej facebookovej stránke pomoc víta: "Ja by som to brala."
Nie je jasné, či nedeľné večerné slová štátnej tajomníčky o novom mechanizme registrácie súvisia so slovami Dubca alebo pôjde opäť o prácu výhradne NCZI, respektíve potenciálne aj Slovensko IT.
Termíny bez komunikácie vopred, výpadok SMS
Pripomeňme, že štát v sobotu pridal bez predchádzajúcej oficiálnej komunikácie termíny na očkovanie už pre ľudí od 60 rokov. Minister o tom zverejnil oznam až v neskorý večer, keď boli termíny obsadené. Neskôr pribúdali nové pre osoby nad 70 rokov a občas sa nejaké miesto objavilo voľné v rôznych lokalitách, zrejme po odhlásení sa registrovanej osoby.
Navyše, neskôr poobede NCZI priznalo aj problémy s doručovaním SMS správ. Cez ne organizácia doručuje výsledky testov i termíny. "Ubezpečujeme všetkých, že SMS im budú doručené. Naďalej však platí aj to, že nie všetky Mobilné odberové miesta nahrávajú výsledky testov do systému priebežne, preto odporúčame ľuďom v prípade potreby počkať si aj na fyzické potvrdenie výsledku testu," napísala inštitúcia na sociálnej sieti.
Jedna diskutujúca sa posťažovala, že ťažkosti boli aj v piatok. Komentárov nespokojných ľudí nájdeme všeobecne viac.
Kde sa podela "hotová" eKaranténa, je záhadou
Akýmsi paradoxom na celej nelichotivej situácii je skutočnosť, že NCZI len pred dvomi týždňami zverejnilo tlačovú správu, kde deklarovalo: "Aktuálne svoje úsilie a zdroje vkladáme prioritne do zabezpečenia technickej podpory očkovania priorizovaných skupín a objednávania obyvateľov na PCR a antigénové testovanie."
Reagovalo tak na znovuotvorenú debatu o nasadení aplikácie pre vyhľadávanie kontaktov nakazených a sledovanie dodržiavania karantény.
Ešte koncom leta pritom NCZI tvrdilo, že aplikácia eKaranténa je pripravená na opätovné použitie bez potreby dorábania. Napriek tomu vo februári ju dostal za úlohu zaviesť do praxe minister hospodárstva Richard Sulík.
"V tejto chvíli je pre nás teda predčasné komentovať akékoľvek technické požiadavky prevádzkovania tejto aplikácie."
NCZI
NCZI nedokázalo vysvetliť, prečo je treba aplikáciu dovyvíjať. "K prípadnému prevádzkovaniu aplikácie eKaranténa sa vyjadríme až po tom, čo dostaneme, respektíve prijmeme oficiálnu žiadosť na jej prevádzkovanie. V tejto chvíli je pre nás teda predčasné komentovať akékoľvek technické požiadavky prevádzkovania tejto aplikácie," odpísala inštitúcia bez ohľadu na to, že vyjadrenie nedáva logiku.
Nepomohlo ani zdôraznenie, že sa pýtame na to, aké prípadné úpravy alebo doplnenia je treba uskutočniť – a nie na prevádzkovanie služby.
"Na odpovedi, ktorú sme vám poskytli, trváme," konštatovala po týždni a dvoch žiadostiach o odpoveď hovorkyňa Veronika Bauch. Zavedenie eKarantény sa nachádza aj v dokumente s návrhmi opatrení, ktoré by mali pomôcť v boji s pandémiou. Predseda vlády minulý týždeň v TA3 vyhlásil, že medializovaný obsah je "z veľmi veľkej časti pravdivý" a pri zavádzaní riešení do praxe by mohli by urobiť len minimálne zmeny.